PRANEŠIMAS ŽINIASKLAIDAI  
2025 m. birželio 26 d.

**Aktyvi NT rinka įrodo – lietuviai būstą renkasi drąsiau**

**Nepaisant geopolitinės įtampos regione, Lietuvos būsto rinkos paklausa demonstruoja augimą. Tai lemia ne tik ekonominis stabilumas, bet ir mažėjančios palūkanų normos, kurios skatina gyventojus grįžti prie anksčiau atidėtų sprendimų. Detaliau situaciją aptaria „Luminor“ banko finansavimo srities vadovė Laura Žukovė.**

Nors geopolitinė įtampa regione išlieka, Lietuvos nekilnojamojo turto (NT) rinkos nuotaikos visai kitokios – stabilumas ir netgi užtikrintai augantis aktyvumas. Pirmojo 2025 metų ketvirčio duomenys leidžia daryti išvadą, kad gyventojų pasitikėjimas šalies ekonomika išlieka aukštas, sprendimai investuoti į būstą priimami ne impulsyviai, o atidžiai planuojant.

**Sandorių skaičius auga**

Šių metų pirmąjį ketvirtį NT sandorių skaičius Lietuvoje augo 30,3 proc., palyginti su tuo pačiu laikotarpiu pernai, rodo naujausi Registrų centro duomenys. Pasak L. Žukovės, aktyviausios išlieka didžiųjų miestų rinkos – Vilniaus, Kauno ir Klaipėdos.

„Pastarųjų mėnesių NT rinkos aktyvumas rodo, kad gyventojai nebepasiduoda baimėms ir nerimui – įsigyja tiek pirmuosius būstus, tiek investicinius objektus. Žmonės linkę planuoti ilgalaikį gyvenimą Lietuvoje, o, kaip rodo naujausias „Norstat“ tyrimas, dėl geopolitinės situacijos įsigyjant naują būstą nerimauja vos penktadalis (17 proc.) 30–39 ir 40–49 m. amžiaus žmonių“, – teigia L. Žukovė.

Taip pat auga paskolų būstui paklausa – vien per pirmus keturis metų mėnesius „Luminor“ bankas suteikė 230 mln. Eur naujų būsto paskolų .

„Dalis gyventojų sprendimą pirkti būstą 2024-aisiais atidėjo dėl aukšto EURIBOR. Tačiau 2025-ieji prasidėjo jau kitaip – palūkanų normų mažinimai ir didėjantis pirkėjų pasitikėjimas paskatino rinką judėti pirmyn“, – teigia L. Žukovė.

**Laukia aktyvus antrasis pusmetis**

Birželį EURIBOR dar kartą buvo sumažintas, todėl tikimasi, kad būsto rinkos aktyvumas neslops ir antrąjį metų pusmetį. Krintančios palūkanų normos skatina dar daugiau gyventojų grįžti į rinką, o naujos statybos projektų plėtotojus – didinti pasiūlą.

„Prognozė šiems metams išlieka optimistinė – aktyvumas būsto rinkoje turėtų viršyti pernykštį lygį. Pirkėjų sprendimams vis daugiau įtakos turi ne tik ekonominiai faktoriai, bet ir gyvenimo kokybės kriterijai: energinio efektyvumo lygis, lokacija, mobilumo galimybės. Tai rodo, kad rinka bręsta, o sprendimai tampa vis labiau apgalvoti“, – apibendrina ekspertė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)